Μπακλαβάς με τρεις ξηρούς καρπούς
Αυτός ο μαστόρικος μπακλαβάς γίνεται με τρεις ξηρούς καρπούς -αμύγδαλα, καρύδια και κουκουνάρια ή φυστίκια-, μαζί με σουσάμι και μια τριλογία μπαχαρικών. Έξοχος!
1/2 κιλό φύλλο κρούστας, 250 γρ. (περίπου 2 κούπες) καρυδόψιχα, 250 γρ. (περίπου 1 + 3/4 κούπας) αμυγδαλόψιχα, 1/4 κούπας σουσάμι, 1/4 κούπας κουκουνάρι ή φυστίκι Αιγίνης, 1 κούπα (200 γρ.) ζάχαρη, 1 κουτ. γλυκού κανέλα σε σκόνη, 2 δάκρυα μαστίχας, θρυμματισμένα στο γουδί, ελάχιστο αλάτι, 1/2 κούπα (100 γρ.) ελαιόλαδο ή βούτυρο φρέσκο, λιωμένο (από βάζο – αυτό που χρησιμοποιούμε και στους κουραμπιέδες), 20-25 καρφάκια γαρίφαλου, για το γαρνίρισμα (προαιρετικά), 1 κούπα (340 γρ.) μέλι της αρεσκείας μας, 1 1⁄2 κούπα (300 γρ.) ζάχαρη λευκή, 1 κούπα (200 ml) νερό
Για να φτιάξουμε τον μπακλαβά με τρεις ξηρούς καρπούς, ξεκινάμε με το σιρόπι. Βάζουμε όλα τα υλικά σε ένα κατσαρολάκι και βράζουμε σε μέτρια προς δυνατή φωτιά για 5 λεπτά. Μετράμε από τη στιγμή που το υγρό θα αρχίσει να κοχλάζει). Αποσύρουμε από τη φωτιά και αφήνουμε το σιρόπι να κρυώσει.Προθερμαίνουμε τον φούρνο στους 200°C και στρώνουμε ένα ρηχό ταψί με λαδόκολλα. Απλώνουμε τα αμύγδαλα και το σουσάμι σε μία στρώση και τα καβουρδίζουμε για 5 λεπτά, μέχρι να χρυσίσουν. Ξεφουρνίζουμε και τα αφήνουμε να κρυώσουν.Ρίχνουμε στον πολυκόφτη όλους τους ξηρούς καρπούς και το σουσάμι και χτυπάμε μέχρι να θρυμματιστούν. Τα αδειάζουμε σε μπολ και τα ανακατεύουμε με τη μαστίχα, την κανέλα, τη ζάχαρη και το ελάχιστο αλάτι.Προθερμαίνουμε τον φούρνο στους 180°C.Λαδώνουμε ένα ταψί σε μέγεθος 30 x 40 εκ. Στρώνουμε 4 φύλλα (το ένα φύλλο λαδωμένο ή βουτυρωμένο, το άλλο αλάδωτο) στον πάτο και στα τοιχώματα. Στο τέταρτο φύλλο που είναι αλάδωτο απλώνουμε ομοιόμορφα 1 κούπα από τη γέμιση. Στρώνουμε από πάνω 2 φύλλα, το πρώτο το λαδώνουμε, και στο αλάδωτο βάζουμε πάλι 1 κούπα γέμιση. Επαναλαμβάνουμε τη διαδικασία μέχρι να τελειώσει η γέμιση. Στο τέλος καλύπτουμε με 4 φύλλα, λαδωμένα καλά το καθένα ξεχωριστά, και χαράσσουμε σε κομμάτια (ρόμβοι, τρίγωνα, τετράγωνα, ό,τι μας αρέσει). Στο καθένα από αυτά καρφώνουμε, αν θέλουμε, από 1 γαρίφαλο.Ψήνουμε για περίπου 40-45 λεπτά ή μέχρι να ροδίσουν πολύ καλά τα φύλλα και να γίνουν τραγανά.Ξεφουρνίζουμε τον μπακλαβά, τον περιχύνουμε αμέσως με το κρύο σιρόπι και τον ξαναβάζουμε στον φούρνο για 5 λεπτά. Βγάζουμε από τον φούρνο και σκεπάζουμε απαλά με βαμβακερή πετσέτα. Αφήνουμε μέχρι να κρυώσει.Ξεσκεπάζουμε τον μπακλαβά και σερβίρουμε.
Αλεύρι (ζύμες),Ζάχαρη,Καρύδια